31986R2009
L 172/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2009/86 НА СЪВЕТА
от 24 юни 1986 година
относно сключването на Споразумение за сътрудничество между Европейската икономическа общност, от една страна, и страните, които са договарящи се страни по Общия договор за икономическа интеграция на Централна Америка (Коста Рика, Ел Салвадор, Гватемала, Хондурас и Никарагуа) и Панама, от друга страна
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 113 и 235 от него,
като взе предвид предложението на Комисията,
като взе предвид становището на Европейския парламент,
като има предвид, че Общността следва да одобри за постигане на своите цели в областта на външноикономическите отношения Споразумението за сътрудничество със страните, които са договарящи се страни по Общия договор за икономическа интеграция на Централна Америка и Панама;
като има предвид, че някои форми на икономическо сътрудничество, предвидени от Споразумението, надхвърлят правомощията за действие, съдържащи се в Договора, в областта на общата търговска политика,
ПРИЕ НАСТОЯЩИЯ РЕГЛАМЕНТ:
Член 1
Споразумението за сътрудничество между Европейската икономическа общност, от една страна, и страните, които са договарящи се страни по Общия договор за икономическа интеграция на Централна Америка (Коста Рика, Ел Салвадор, Гватемала, Хондурас и Никарагуа) и Панама, от друга страна, се одобрява от името на Общността.
Текстът на Споразумението е приложен към настоящия регламент.
Член 2
Председателят на Съвета извършва нотифицирането, предвидено в член 11 от Споразумението (1).
Член 3
Общността се представлява, в рамките на Съвместния комитет за сътрудничество, съгласно член 7 от Споразумението, от Комисията, подпомагана от представители на държавите-членки.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 24 юни 1986 година.